যম (দেবতা)
যম (সংস্কৃত: यम) বা যমরাজ বা কাল বা ধর্মরাজ হলেন মৃত্যু ও ন্যায়বিচারের হিন্দু দেবতা, এবং তাঁর বাসস্থান যমলোক বা যমপুরী। তিনি ধর্মের সাথেও একাত্ম ভাবে আখ্যায়িত হন, যদিও তাঁদের ভিন্ন ভিন্ন উৎপত্তি বর্ণনাও পুরাণে (গরুড়, কালিকা প্রভৃতি পুরাণ) রয়েছে । তিনি রামায়ণ, মহাভারত এবং পুরাণ সহ হিন্দুধর্মের কিছু গুরুত্বপূর্ণ গ্রন্থে আবির্ভূত এবং উল্লেখযোগ্য দেবতা। যম দশ দিকপালের অন্যতম ও দক্ষিণ দিকের রক্ষক হিসেবে নিযুক্ত, তাঁর নামানুসারেই দক্ষিণদিক যাম্য নামে পরিচিত। যম কৃষ্ণবর্ণ, খর্বকায়, খঞ্জ, মহিষবাহন এবং তিনি আত্মাকে দেহ হতে নিষ্কাশন করার জন্য একটি পাশ ও একটি দণ্ড (কালদণ্ড) বহন করেন। বিভিন্ন পুরাণ তাঁকে সূর্য দেবতা (বা বিবস্বান) এবং সংজ্ঞার পুত্র এবং যমী(যমুনার) যমজ ভ্রাতা বলে বর্ণনা করে। তাঁর সম্পর্কিত মহাকাব্যিক/পৌরাণিক ঘটনাবলীর মধ্যে উল্লেখনীয় পাণ্ডব জন্ম, সাবিত্রী সত্যবান এবং ঋষি মার্কণ্ডেয়ের চিরজীবিত্বের প্রসঙ্গ। তাঁর সহকারী চিত্রগুপ্ত, পাপ-পুণ্যের হিসাব রক্ষক দেবতা। আধুনিক সংস্কৃতিতে, যমকে ভারতের বিভিন্ন নিরাপত্তা অভিযানে চিত্রিত করা হয়েছে।